Bandaraya New York - Wikipedia

# Bandaraya New York

### Dari Wikipedia bahasa Melayu

Lima boro: 1: Manhattan, 2: Brooklyn,
3: Queens, 4: Bronx, 5: Staten Island

New York City (secara rasmi bernama City of New York) adalah bandar terbesar di Amerika Syarikat dan salah satu bandar terpenting di dunia dalam bidang kewangan dunia dan komunikasi. Dengan populasi melebihi 8 juta orang dalam wilayah seluas 800 km², dan populasi imigrasi yang besar dari 180 negara, New York City sering disebut sebagai "the Big Apple" (Si Epal Besar).

New York City merupakan mesin raksasa untuk ekonomi dunia, dengan produk metropolitan kasar sebesar US$488,8 bilion pada 2003, paling besar di antara bandar-bandar di AS dan keenam terbesar dibandingkan dengan negeri-negeri AS lain. Jika New York City merupakan sebuah negara, ia akan mempunyai keluaran dalam kasar ke-16 terbesar di dunia, melebihi Rusia ($433 bilion).

Bersama-sama dengan London, Paris dan Tokyo, New York City dianggap sebagai salah satu dari empat bandar global di dunia. PBB juga mempunyai ibu pejabatnya di bandar ini sejak 1951, beberapa tahun setelah didirikan.

## [Sunting] Sejarah

Rantau ini diduduki oleh kaum pribumi Indian Lenape ketika waktu penemuan orang Eropah oleh seorang berbangsa Itali, Giovanni da Verrazzano.[1] Pendudukan orang Eropah bermula dengan penubuhan penempatan perdagangan kulit haiwan oleh orang Belanda, yang digelar "New Amsterdam," pada hulu selatan Manhattan pada tahun 1614. Ketua pengarah koloni Belanda Peter Minuit membeli pulau Manhattan dari kaum pribumi Canarsie pada tahun 1626 (menurut legenda yang sekarang disahkan sebagai tidak sahih, Manhattan dibeli untuk manik kaca bernilai $24).[2] Pada tahun 1664, orang British menawa kota tersebut lalu menamakannya "New York" smepena Duke of York and Albany, seorang pembesar dan bakal raja England ketika itu.

Imej:Castelloplan.jpg
Lower Manhattan pada tahun 1660, sebagai sebahagian New Amsterdam.

Di bawah pemerintahan British New York berkembang sebagai pelabuhan perdagangan. Kota ini menjelma sebagai medan bagi sebilangan pertempuran besar seperti Kempen New York ketika Perang Revolusi Amerika. Kongres Benua bersidang di Bandaraya New York lalu pada 1789 Presiden Amerika Syarikat pertama, George Washington, dilantik di Dewan Persekutuan di Wall Street. Bandaraya New York dijadikan ibu negara Amerika Syarikat sehingga 1790.

Pada abad ke-19, bandaraya ini dibentuk oleh pengaruh pendatang asing, cadangan pembangunan berwawasan bergelar Rancangan Pesuruhjaya 1811 yang mengembangkan grid jalan-jalan di kota melalui seluruh Manhattan, dan pembukaan Terusan Erie pada tahun 1819 yang menghubungkan kota pelabuhan Atlantik ini kepada banyak pasaran pertanian di pedalaman Amerika Utara. Menjelang tahun 1835, Bandaraya New York mengatasi Philadelphia sebagai bandaraya terbesar di AS. Politik tempatan jatuh di bawah tangan dominasi Tammany Hall, satu jentera politik yang didukung oleh pendatang Ireland. Ahli-ahli golongan saudagar berkelas atasan yang berpemikiran awam mendesak untuk pendirian Central Park, taman yang menjadi taman berlanskap pertama dalam sesebuah bandaraya Amerika pada tahun 1857.

Pembinaan Empire State Building, 1930.

Rasa marah terhadap penguatkuasaan kerahan tenaga rakyat ketenteraan ketika Perang Saudara Amerika (1861–1865) mengakibatkan tercetusnya Rusuhan Kerahan Tenaga New York pada tahun 1863, iaitu salah satu peristiwa pergolakan sivil ang paling teruk dalam sejarah AS. Pada tahun 1898 Bandaraya New York moden dibentuk dengan penggabungan Brooklyn (yang sebelum itu merupakan sebuah bandaraya berdikari), Manhattan dan perbandaran di kawasan-kawasan lain. Pembukaan New York City Subway pada tahun 1904 membantu untuk mengukuhkan bandaraya abru tersebut. Sepanjang separuh pertama abad ke-20, bandaraya ini menjadi pusat sedunia bagi perindustrian, perdagangan, dan perhubungan. Pada tahun 1911 insiden kebakaran Kilang Triangle Shirtwaist, bencana perindustrian paling teruk pernah dialami kota ini, meragut nyawa 146 pekerja dan mencetuskan perkembangan penting dalam piawaian keselamatan, kod bangunan, dan peningkatan dalam jabatan bomba kota.

Pada 1920-an Bandaraya New York dijadikan destinasi bagi orang Afrika-Amerika ketika penghijrahan besar-besaran dari bahagian AS. Menjelang 1916, bandaraya New York menjdai rumah kepada pendudukan bandar orang Afrika terbesar di Amerika Utara. Harlem Renaissance turut berkembang sebagai sebahagian daripada waktu ekonomi melambung ketika zaman Prohibition yang melihatkan pembinaan pencakar langit yang bersaing dengan sengit di angkasa. Bandaraya New York menjadi bandaraya paling banyak penduduknya di dunia pada tahun 1925, mengatasi London yang paling ramai bilangan warganya selama seabad sebelum itu. Zaman Great Depression melihat pemilihan reformis bernama Fiorello LaGuardia sebagai Datuk Bandar dan kejatuhan Tammany Hall setelah 80 tahun dominasi politiknya.

Serangan 11 September terhadap Pusat Dagangan Dunia.

Kepulangan veteran Perang Dunia Kedua serta pendatang baru dari Eropah mencetuskan pelambungan ekonomi pascaperangdan pembangunan kawasan perumahan besar di Queens timur. Setelah perang tersebut tanpa mengalami serangan New York menjadi bandaraya peneraju dunia, dengan Wall Street mengemudi kebangkitan AS sebagai kuasa ekonomi dominan di dunia, ibu pejabat Pertubuhan Bangsa-bangsa Bersatu (dibina pada tahun 1952) mengetengahkan pengaruh politik New York, dan kebangkitan Abstract Expressionism di kota yang membolehkan New York mengatasi Paris sebagai pusat dunia seni.[3] Namun begitu, seperti mana yang dialami bandaraya Amerika yang lain, New York turut mengalami kejatuhan dalam perindustrian dan peningkatan jenayah, rusuhan perkauman, dan white flight yang menjadi-jadi pada 1960-an. Menjelang 1970-an, kota ini tercalar imejnya dengan menjadi peninggalan sejarah yang dibelenggui jenayah.

Pergolakan sosial dan ekonomi New York reda pada 1980-an apabila kebangkitan dalam industri kewangan yang amat penting memulihkan kesihatan fiskal kota ini. Menjelang 1990-an hubungan antara kaum makin tenang, kadar jenayah jatuh mendadak, dan satu gelombang pendatang baru tiba dari Asia dan Amerika Latin. Sektor baru yang penting seperti Silicon Alley muncul dalam ekonomi kota manakala bilangan penduduk New York mencapai paras tertinggi dalam sejarah menurut Banci Amerika Syarikat 2000.

Bandaraya ini menjadi salah satu tempat terjadinya Serangan 11 September 2001 yang mana hampir 3,000 orang terkorban dalam kemusnahan Pusat Dagangan Dunia. Ini adalah serangan pengganas paling teruk pernah terjadi di Amerika Syarikat. Freedom Tower bakal dibina pada tapak Pusat tersebut dan dijangka siap pada tahun 2010.

## [Sunting] Ekonomi

New York merupakan pusat kegiatan perdagangan antarabangsa, dan merupakan "pusat operasi" bagi kegiatan ekonomi sedunia (selain Tokyo dan London). Industri paling penting untuk New York ialah industri kewangan, insuran dan hartanah. Selain itu, New York juga merupakan pusat media, kewartawanan dan percetakan di Amerika. Sektor penting yang lain termasuk industri televisyen dan filem, iaitu yang kedua terbesar di negara ini selepas Hollywood; sektor penyelidikan dan teknologi perubatan; serta bidang fesyen.

## [Sunting] Pautan luar

- Laman web rasmi City of New York
- Kondo/Rumah di New York
- History of New York

Diperolehi daripada "http://ms.wikipedia.org../../../b/a/n/Bandaraya_New_York_2ffd.html"

Kategori: Bandar di Amerika Syarikat

##### Views

- Rencana
- Perbincangan
- Semakan terkini

##### Cari

##### Bahasa lain

- Afrikaans
- Aragonés
- العربية
- Беларуская
- Български
- বাংলা
- Bosanski
- Català
- Česky
- Cymraeg
- Dansk
- Deutsch
- Ελληνικά
- English
- Esperanto
- Español
- Eesti
- Euskara
- فارسی
- Suomi
- Français
- Arpitan
- Gaeilge
- Gàidhlig
- Galego
- עברית
- Hrvatski
- Magyar
- Interlingua
- Bahasa Indonesia
- Ido
- Íslenska
- Italiano
- 日本語
- ქართული
- 한국어
- Kernewek
- Latina
- Lëtzebuergesch
- Limburgs
- Lietuvių
- Latviešu
- Македонски
- Plattdüütsch
- Nederlands
- ‪Norsk (nynorsk)‬
- ‪Norsk (bokmål)‬
- Occitan
- Иронау
- Deitsch
- Polski
- Piemontèis
- Português
- Română
- Русский
- Sicilianu
- Srpskohrvatski / Српскохрватски
- Simple English
- Slovenčina
- Slovenščina
- Shqip
- Српски / Srpski
- Svenska
- தமிழ்
- ไทย
- Tagalog
- Türkçe
- Oyghurque
- Українська
- Tiếng Việt
- ייִדיש
- 中文